Gode råd er dyre, når en sejlbåd får motorstop ude på det åbne hav, og der ikke er en vind, der rører sig. Det måtte en skipper sent mandag aften sande, men en fiskekutter og Skagen Redningsstation kom ham og den øvrige besætning på sejlbåden til undsætning. - Vi fik motorstop ude i Skagerrak på en aften, hvor der ganske usædvanligt var fuldstændig vindstille, så vi drev lige så stille mod Sverige og kunne intet gøre, fortæller skipper Jesper Bo Winther. Han havde på daværende tidspunkt sejlet i 16 timer og ville egentlig gerne i land. Det kom han med hjælp fra fiskekutteren Ida-Katrine og Skagen Redningsstation. Skipperen på Ida-Katrine var på vej ud at fiske, da han så den drivende sejlbåd, som han valgte at give en hjælpende hånd. - Ida-Katrine trak os fem sømil, og så tog de kontakt til Skagen Redningsstation, som kom til og trak os de sidste 15 sømil ind til Skagen. Vi er meget taknemmelige for hjælpen, siger Jesper Bo Winther. Efter en forholdsvis udramatisk redningsaktion kom alle de sejlende sikkert i havn.

Referat:
En sejlbåd med motorstop blev sent mandag aften hjulpet i land af en fiskekutter og Skagen Redningsstation.